《太湖》
宋代·王令

西南无尽望，吞恐罄吴郊。
海近私凭蓄，天低不敢包。
蛟龙宜自宅，螾蛭莫令巢。
远浦才分点，归樯略认梢。
水乘潮更阔，地过底宜坳。
鸟绝烟维断，风凌浪脊交。
大穚横作画，别岸缺成爻。
吟恐诗无气，图忧笔费抄。
归输范蠡得，官许季鹰抛。
去忆心应系，归夸口定劳。
穷何须蹈海，来好卜编茅。
著户生同隐，居民钓自庖。
沧浪未容濯，鱼枻夜停敲。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。